LA MÀ DE MICO

Torna el setembre i el bullici en tots els espais del Teatre Sant Vicenç. Arrenca un curs que promet tornar a provocar al públic somriures, plors, pell de gallina però sobretot despertar, engrandir i exaltar la passió pel teatre. Són molts els gèneres que han estat tractats sobre l’escenari des dels inicis del teatre Sant Vicenç, però tot i així encara en queden per descobrir i explorar. Aquest any el centre podrà ratllar un gènere teatral més de la llista de tipologies: el terror.

De la mà d’en Toni Ten arriba al vestíbul la lectura dramatitzada *La mà de mico.* L’obra s’ambienta a l’Anglaterra rural de principis del segle XX, un moment en el qual la societat victoriana estava perdent poder colonial degut a la independència d’aquestes colònies. Això va provocar una crisi de valors que va acabar portant a la societat anglesa a mostrar un caràcter molt més tancat i a inclinar-se per fenòmens com la màgia i els poders sobrenaturals per a fer front a la creixent inseguretat que es respirava en molts racons del país.

En aquest context apareix aquesta obra de W.W. Jacobs, que presenta al matrimoni White i al seu fill Herbert. Reben la visita del Sargent Major Morris, un antic veí. Aquest els explica que ha estat a la Índia i que allà ha pogut aconseguir una mà de mico embruixada per un faquir i que pot concedir 3 desitjos a 3 persones diferents. També els explica que aquests no són gratuïts, ja que cadascú té un destí i que no es pot canviar, per tant els desitjos no són en va. El senyor White decideix comprar la mà de mico i haurà de decidir si utilitzar-la o no.

Aquesta versió de l’obra sorgeix la unió de la traducció de Salvador Vilaregut, l’adaptació radiofònica de Joan Cales Peris i tocs propis de Toni Ten: “Sempre m’ha agradat molt explicar contes de por, i aquest fa molt temps que el tinc assenyalat. Al llarg dels anys he anat variant parts i afegint detalls a la història”, explica el Toni. Tot i que fa temps que explica i varia la història, el text el va escriure en dos mesos i al juliol van començar a assajar. Els encarregats de representar l’obra seran el Joan Fargues, la Núria Martínez, l’Oriol Rifer, el Carles Tricuera i el Toni Molner. En total assajaran dos mesos per tal de brindar al públic no només una lectura, sinó una experiència. Toni Ten, que també ha composat la banda sonora, explica que és una lectura en la que hi passen coses i el públic no tan sols haurà només d’assentar-se i escoltar.

L’obra, que té una durada de 40 minuts, es podrà veure al vestíbul del teatre els dies 8,9,15 i 16 de novembre. Al ser considerat un conte de por està dirigida al públic adult que vulgui passar una bona vetllada vivint l’experiència del teatre de terror.